
B7‑0048/2012

Europa-Parlamentets beslutning om aftalen mellem EU og Marokko vedrørende gensidige liberaliseringsforanstaltninger for landbrugs- og fiskeriprodukter (2012/2522(RSP))

Europa-Parlamentet,

· der henviser til Barcelona-erklæringen af 28. november 1995, hvormed der etableredes et partnerskab mellem Den Europæiske Union og landene i det sydlige Middelhavsområde,

· der henviser til Euro-Middelhavsaftalen om oprettelse af en associering mellem Den Europæiske Union og dens medlemsstater på den ene side og Kongeriget Marokko på den anden side,

· der henviser til Rådets afgørelse af 14. oktober 2005 om at godkende forhandlinger med Marokko vedrørende gensidige liberaliseringsforanstaltninger for landbrugsprodukter, forarbejdede landbrugsprodukter samt fisk og fiskeriprodukter,  

· der henviser til Rådets afgørelse af 14. december 2011 om at godkende forhandlinger med Egypten, Jordan, Marokko og Tunesien med henblik på oprettelsen af vidtgående og brede frihandelsområder som led i de eksisterende Euro-Middelhavs-associeringsaftaler med disse lande,

· der henviser til fælles meddelelse fra Kommissionen til Det Europæiske Råd, Europa-Parlamentet, Rådet, Det Europæiske Økonomiske og Sociale Udvalg og Regionsudvalget af 8. marts 2011 om et partnerskab for demokrati og fælles velstand med det sydlige Middelhavsområde (COM(2011)0200),

· der henviser til fælles meddelelse til Det Europæiske Råd, Europa-Parlamentet, Rådet, Det Europæiske Økonomiske og Sociale Udvalg og Regionsudvalget af 25. maj 2011 om en ny reaktion på et naboskab i forandring (KOM(2011) 303),

· der henviser til godkendelsesproceduren, jf. artikel 207 og artikel 218, stk. 6, andet afsnit, litra a), i traktaten om Den Europæiske Unions funktionsmåde (C7-0201/2011),

· der henviser til sin beslutning af 25. november 2010 om virksomhedernes sociale ansvar i internationale handelsaftaler (2009/2201(INI)),

· der henviser til forretningsordenens artikel 115, stk. 5, og artikel 110, stk. 2,

A. der henviser til, at EU opretholder et betydeligt handelsoverskud i forbindelse med varehandelen med Marokko, som nåede op på 5,9 mia. EUR i 2010; 

B. der henviser til, at EU har et betydeligt handelsoverskud inden for landbrugs- og fiskeriområdet med landene i det sydlige Middelhavsområde på mere end 4 mia. EUR, men et handelsunderskud på landbrugs- og fiskeriområdet med Marokko, som beløb sig til 633 mio. EUR i 2010;

C. der henviser til, at landbruget udgjorde 16,4 % af Marokkos BNP i 2009 og beskæftiger mere end 40 % af den marokkanske arbejdsstyrke; der henviser til, at landbruget til trods for, at dette kun udgjorde 2,1 % af EU's BNP i 2006 og beskæftiger 5,2 % af den europæiske arbejdsstyrke, alligevel er af overordentlig stor betydning for visse EU-regioner;

D. der henviser til, at aftalen indebærer en øjeblikkelig liberalisering på 55 % af toldsatserne for EU's landbrugs- og fiskeriprodukter (hidtil 33 %) og inden for 10 år 70 % af toldsatserne for Marokkos landbrugs- og fiskeriprodukter (hidtil 1 %);

E. der henviser til, at det er nødvendigt at føre kontrol med følsomme produkter og sikre, at kontingenterne overholdes restriktivt, hvis aftalen skal fungere på en afbalanceret måde; 

F. der henviser til, at Marokko er et af de fire lande i det sydlige Middelhavsområde, for hvilke Rådet har godkendt indledningen af forhandlinger om en vidtgående og bred frihandelsaftale;  der henviser til, at handel med landbrugsprodukter vil udgøre en del af disse forhandlinger;

G. der henviser til, at mere end 85 % af landbrugerne i Marokko ejer mindre end fem hektar jord, og at Marokko har gennemført større reformer for at modernisere denne sektor;

1. minder om de forpligtelser, som EU har påtaget sig i kølvandet på det arabiske forår, om at hjælpe landene i det sydlige Middelhavsområde med at lette overgangen til demokrati ved hjælp af handelsmæssige og økonomiske instrumenter for at sikre øget frihed og bedre økonomiske muligheder; hilser i denne sammenhæng aftalen velkommen som et positivt skridt i retning af øget politisk stabilitet og fælles bæredygtig økonomisk udvikling;

2. mener, at en handelsliberalisering mellem EU og Marokko kan være til gavn for begge parter, stimulere den økonomiske vækst og velstand, skabe øget beskæftigelse og nedbringe fattigdommen;

3. fremhæver visse EU-sektorers bekymring med hensyn til at øge toldkontingenterne for import af følsomme produkter, såsom frugt og grøntsager; noterer sig de vedvarende klager over gennemførelsen af indgangsprisordningen og anmoder om en garanti for, at aftalens fremtidige toldkontingenter fortsat vil blive reguleret på behørig vis af EU, og at der ikke vil herske misforståelser med hensyn til anvendelsen af indgangsprisordningen; opfordrer endvidere Kommissionen til at overvåge og informere Parlamentet om denne aftales indvirkninger på europæiske producenter, navnlig med hensyn til landbrugernes omkostninger, og træffe kompensationsforanstaltninger for enhver negativ indvirkning på sådanne EU-producenter;

4. glæder sig over aftalens ikke-toldmæssige tillægsforanstaltninger, såsom øget beskyttelse for europæiske geografiske betegnelser, forbedrede beskyttelsesmekanismer og sundheds- og plantesundhedsforanstaltninger; minder endvidere om, at EU og Marokko er blevet enige om en tvistbilæggelsesordning, som gør det muligt for begge parter at opnå erstatning, såfremt den anden part ikke overholder betingelserne i aftalen;

5. understreger, at adgangen til EU's indre marked bør være betinget af, at visse hygiejne- og sikkerhedsstandarder overholdes, og hilser den positive Levnedsmiddel- og Veterinærkontorets rapport fra 2011 velkommen; understreger vigtigheden af at foretage grundige og regelmæssige hygiejneinspektioner; glæder sig over, at aftalen sætter fokus på sundheds- og plantesundhedsforanstaltninger og opfordrer til at sætte teknisk bistand i centrum for forhandlingerne om en vidtgående og bred frihandelsaftale; 

6. opfordrer Kommissionen til at sikre, at den fremtidige aftale fuldt ud respekterer international ret og kommer alle de berørte lokalsamfund til gode;

7. anerkender, at Marokko har ratificeret hovedparten af de relevante konventioner fra Den Internationale Arbejdsorganisation (ILO) og for nylig har vedtaget at forbyde børnearbejde; understreger ikke desto mindre, at der stadig er plads til forbedringer for så vidt angår foreningsfrihed og børnearbejde;  forventer, at Marokko i samarbejde med EU gennem denne aftale vil gøre en yderligere indsats i forbindelse med gennemførelsen af ILO's konventioner, og at landet regelmæssigt fremlægger en ajourført beretning om gennemførelsesresultaterne;

8. glæder sig over reformen inden for den marokkanske landbrugssektor, nemlig den grønne plan ("Plan Vert"), som er skræddersyet til at støtte mindre landbrugere ved at give disse adgang til moderne teknologi og investering; opfordrer til fortsat EU-støtte til produktionsmetoder med henblik på at udveksle bedste praksis og yde bistand til Marokkos bestræbelser på vandbeskyttelsesområdet;

9. pålægger sin formand at sende denne beslutning til Rådet, Kommissionen, Kommissionens næstformand/Unionens højtstående repræsentant for udenrigsanliggender og sikkerhedspolitik, Europa-Parlamentets delegation for forbindelserne med Maghreblandene, Præsidiet for Den Parlamentariske Forsamling for Euro-Middelhavsområdet og Marokkos parlamentet og regering.

<PathFdR>RE\891639DA.doc</PathFdR>

PE<NoPE>479.474</NoPE><Version>v01-00</Version>
DA
Forenet i mangfoldighed
DA

PE<NoPE>479.474</NoPE><Version>v01-00</Version>
2/4
<PathFdR>RE\891639DA.doc</PathFdR>
DA

<PathFdR>RE\891639DA.doc</PathFdR>
3/4
PE<NoPE>479.474</NoPE><Version>v01-00</Version>

DA


